MRK ondersoek ‘mutasie’-uitlatingTlou Molele. Foto: Facebook Die Menseregtekommissie (MRK) ondersoek ŉ klag teen ŉ onderwyser van Polokwane in Limpopo wat glo op Facebook na wit mense as “ŉ genetiese fout genaamd mutasie” verwys het. Intussen is Tlou Molele, wat by die Curro-skool Northern Academy skoolhou, geskors terwyl ŉ interne ondersoek ook na die plasing gedoen word. Molele het wyd kritiek uitgelok toe hy op die Universiteit van die Witwatersrand (Wits) se Facebook-blad glo teenoor witmense uitgevaar het. Hy het na bewering in die plasing gesê indien dit nie vir ŉ “genetiese fout genaamd mutasie was nie, sou die wit f*****s nooit bestaan het nie.” Die plasing lui verder: “We would not be in protest and s**t like this if you white f*****s went back to your native lands. Do you even have a place of origin?” Die plasing is intussen verwyder. Gail Smith, woordvoerder van die MRK, het Donderdag aan Maroela Media die kommissie se ondersoek bevestig, terwyl Curro in ŉ verklaring Molele se skorsing bevestig het. “Curro beskou die inhoud van hierdie plasings en die gedrag van hierdie individu in ŉ baie ernstige lig, aangesien optrede op sosiale media binne Curro deur ŉ omvattende interne beleid beheer word. Volgens die beleid moet almal wat sosialemediaplatforms gebruik wat deur Curro se inligtingstelsels beskikbaar gestel word, by hierdie beleid hou,” het Curro in die verklaring gesê. Curro het gesê die ondersoek na die voorval is reeds aan die gang.